Maastapoistamisen täytäntöönpanoon liittyvät menettelytapasäännökset ja kielteisen päätöksen saaneen turvapaikanhakijan omaehtoista paluuta koskevat säännökset

Asettaminen	
	Sisäasiainministeriön ulkomaalaisosasto on tänään asettanut hankkeen ulkomaalaislain muuttamiseksi siten, että siihen lisättäisiin maastapoistamisen täytäntöönpanoon liittyvät menettelytapasäännökset sekä säännökset kielteisen päätöksen saaneen turvapaikanhakijan omaehtoisesta paluusta.	

Toimikausi	
	Hallituksen esitys pyritään antamaan eduskunnalle kevätistuntokaudella 2006. Työryhmän määräaika ajoittunee syksyyn 2005.	

Tausta	
	1. Eduskunta on lausumassaan (EV 37/2004 vp) edellyttänyt hallituksen valmistelevan kiireellisesti eduskuntakäsittelyä varten ulkomaalaislakia täydentävinä normeina henkilön maasta poistamisen täytäntöönpanoon liittyvät menettelytapasäännökset mukaan lukien pakko- ja voimakeinojen käyttäminen. 

Täytäntöönpanoasioiden nouseminen viime aikoina erityisen huomion kohteeksi puoltaa myös perustuslakivaliokunnan (PeVL 4/2004 vp) mukaan asian sääntelemistä omana kokonaisuutenaan ulkomaalaislaissa. Valiokunta pitää tärkeänä säännellä yhtenäisesti täytäntöönpanossa käytettävät menetelmät, pakko- ja voimakeinot mukaan luettuina. Nykyisin nämä kysymykset määräytyvät asiaan liittyviä eri viranomaisia, kuten poliisia ja terveydenhoitohenkilöstöä koskevien säädösten mukaisesti. Sääntelyn olennainen osa olisi täytäntöönpanotoimien valvonnan ja siten oikeusturvaan vaikuttavien seikkojen selkeyttäminen.

2. Sisäasiainministeriön asettama turvapaikanhakijoiden omaehtoista paluuta selvittänyt työryhmä jätti selvityksensä elokuussa 2003. Tarkoituksena on valmistella työryhmän suositusten perusteella omaehtoisen paluun tukemiseen tähtäävää politiikkaa ja käynnistää työryhmän selvityksessä mainittujen toimenpiteiden täytäntöönpano. Työryhmän ehdotti omaehtoista paluuta koskevan säännöksen ottamista ulkomaalaislakiin. 

Tehtävä	
	1. Tarkoituksena on säännellä yhtenäisesti maasta poistamisen täytäntöönpanossa käytettävät menetelmät, pakko- ja voimakeinot mukaan lukien.  

2. Tarkoituksena on käynnistää yllä mainitun työryhmän selvityksessä mainittujen toimenpiteiden täytäntöönpanomahdollisuuksien selvittäminen. Pohjana jatkovalmistelulle on työryhmän ehdottaman omaehtoista paluuta koskevan säännöksen ottaminen ulkomaalaislakiin.

Organisointi	
	Hankkeen vastuuhenkilö on hallitusneuvos Eero Koskenniemi (puh. (09) - 160 42734). Muut valmistelijat ovat lainsäädäntöneuvos Tiina Sinkkanen (puh. (09) - 160 42731) ja ylitarkastaja Kukka Savolainen (puh. (09) - 160 42877). Hankkeen täytäntöönpanoa varten tullaan nimittämään poikkihallinnollinen työryhmä.	

Kustannukset ja rahoitus	
	Työ tehdään virkatyönä.	

	Osastopäällikkö, ylijohtaja	Pentti Visanen	

	
	Lainsäädäntöneuvos	Jorma Kantola	

JAKELU	
	Hankkeen vastuuhenkilö ja muut valmistelijat	

TIEDOKSI	
	Ministeri Kari Rajamäki
Kansliapäällikkö Ritva Viljanen
Valtiosihteeri Kari Salmi
Sisäasiainministerin erityisavustaja Hannu Taavitsainen
SM/PO ylikomisario Per Ehrstén
TM/ erikoissuunnittelija Marja Pentikäinen